Skagens Museum sendte tidligere på ugen to af husets mesterværker til London. Vi var med, da værkerne blev klargjort og sendt af sted, men alt var tophemmeligt, så vi må først fortælle det nu.

Hvad gør man, når man skal sende uvurderlige kunstværker til et fremmed land? Man lader være med at fortælle nogen om det. Den taktik benyttede Skagens Museum sig af tidligere på ugen, da to værker af Skagens-malerne Tuxen og Krøyer skulle sendes til London på udlån. Museet var dog så søde at fortælle TV2 Nord om transporten, så vi var med da værkerne blev taget ned, inspiceret og pakket meget forsvarligt ind, inden turen gik til England. Konservator Dorthe Aggerholm stod inden transporten for at lave en "tilstandsrapport" på værkerne, og selvom tidens tand og restaureringer har sat sine spor på malerierne, var de begge i fin form. Og det er de forhåbentlig også, når de vender tilbage til Skagen. Se hele det tophemmelige indslag ovenfor. Men fortæl ikke andre om det.. Shh..